text: Byrådsmedlem fra Vejle afløser afdød
  25 september 2013 kl. 14.41
  Holger Gorm Petersen, der sidder i Vejle byråd, får nu en plads i Kommunernes Landsforenings bestyrelse.
  Holger Gorm Petersen repræsenterer Dansk Folkeparti i Vejles byråd.
  Han afløser den nyligt afdøde Poul Nødgaard i Kommunernes Landsforenings bestyrelse.
  - Jeg har længe haft et ønske om at sidde i KL's bestyrelse. Nu lykkedes det så, men det er under utrolig triste omstændigheder, siger den 58-årige Holger Gorm Petersen til kl.dk.
  Poul Nødgaard døde i tirsdags, 76 år gammel.
  Han var medlem af Folketinget i 17 år, først for Fremskridtspartiet og siden for Dansk Folkeparti. 
  I mange år var han medlem af Ringsteds kommunalbestyrelse og siden 2010 i KL's bestyrelse, skriver kl.dk.
  